b'\n_START_ARTICLE_\nAlexander Amatus Thesleff\n_START_SECTION_\nSotilasura\n_START_PARAGRAPH_\nViipurissa syntynyt Thesleff aloitti sotilasuransa vuonna 1793 Nevan jalkav\xc3\xa4kirykmentiss\xc3\xa4. H\xc3\xa4n osallistui samana vuonna linnoitust\xc3\xb6ihin sek\xc3\xa4 kanavanrakennukseen Vanhassa Suomessa ja jatkoi my\xc3\xb6hemmin uraansa majoitusmestarilaitoksessa. Vuonna 1805 Thesleff ylennettiin kapteeniksi ja h\xc3\xa4n oli mukana Kiinan ja Mongolian alueille suuntautuneella kartoitusretkell\xc3\xa4._NEWLINE_Kaksi vuotta my\xc3\xb6hemmin Thesleff osallistui sotatoimiin Ranskaa vastaan. Suomen sotaan h\xc3\xa4n osallistui Ven\xc3\xa4j\xc3\xa4n keisarillisen armeijan Savon ryhm\xc3\xa4ss\xc3\xa4. Thesleff kunnostautui muun muassa Siikajoen, Lapuan sek\xc3\xa4 Alavuden taisteluissa ja h\xc3\xa4net ylennettiin majuriksi vuonna 1808._NEWLINE_Vuonna 1811 Thesleff ylennettiin everstiluutnantiksi ja seuraavana vuonna h\xc3\xa4net korotettiin aatelisarvoon. 1812\xe2\x80\x931814 Thesleff osallistui uudelleen Ranskan vastaiseen sotaan, ollen mukana useissa taisteluissa sek\xc3\xa4 muun muassa Pariisin valtauksessa. Vuonna 1819 kenraalimajuriksi ylennetty Thesleff saapui j\xc3\xa4lleen Suomeen 21. (my\xc3\xb6hemmin 23.) jalkav\xc3\xa4kidivisioonan komentajaksi. Kenraaliluutnantiksi h\xc3\xa4net ylennettiin 1826.\n_START_SECTION_\nVirkamiesura Suomessa\n_START_PARAGRAPH_\nAleksanterin-Yliopiston varakanslerina Thesleff toimi vuosina 1828\xe2\x80\x931830 sek\xc3\xa4 viel\xc3\xa4 vuonna 1832. Vuosina 1830\xe2\x80\x931831 h\xc3\xa4n oli Puolassa kukistamassa Marraskuun kansannousua. Palattuaan Suomeen Thesleff toimi varakanslerin teht\xc3\xa4v\xc3\xa4n lis\xc3\xa4ksi my\xc3\xb6s Sensuuriylihallituksen puheenjohtajana. Huhtikuussa 1833 h\xc3\xa4net m\xc3\xa4\xc3\xa4r\xc3\xa4ttiin kenraalikuvern\xc3\xb6\xc3\xb6rin apulaiseksi. Thesleff toimi vuosien 1833 ja 1847 v\xc3\xa4lill\xc3\xa4 useaan otteeseen my\xc3\xb6s virkaa tekev\xc3\xa4n\xc3\xa4 kenraalikuvern\xc3\xb6\xc3\xb6rin\xc3\xa4 varsinaisen kenraalikuvern\xc3\xb6\xc3\xb6rin Aleksandr Men\xc5\xa1ikovin hoitaessa meriministerin teht\xc3\xa4vi\xc3\xa4 Pietarissa. Lis\xc3\xa4ksi h\xc3\xa4n toimi senaatin puheenjohtajana. Vuonna 1841 Thesleff ylennettiin jalkav\xc3\xa4enkenraaliksi. Seuraavana vuonna h\xc3\xa4n aloitti Saimaan kanavan rakennustoimikunnan puheenjohtajana. Vuonna 1840 Thesleff kutsuttiin Suomalaisen Kirjallisuuden Seuran ja 1843 Suomen Tiedeseuran kunniaj\xc3\xa4seneksi._NEWLINE_Thesleff oli uskollinen Ven\xc3\xa4j\xc3\xa4n tsaarin kannattaja ja nautti my\xc3\xb6s laajsti t\xc3\xa4m\xc3\xa4n suosiota. Ven\xc3\xa4l\xc3\xa4ismielisyydest\xc3\xa4\xc3\xa4n huolimatta h\xc3\xa4n oli kuitenkin my\xc3\xb6t\xc3\xa4vaikuttamassa Aleksanterin yliopistoon vuonna 1850 perustetun suomen kielen professorin viran toteutumiseen. Thesleffin aikana suomen kielen asema virkakielen\xc3\xa4 vahvistui muutoinkin suuresti. H\xc3\xa4n itse ei kuitenkaan puhunut suomea lainkaan ja ruotsin kielt\xc3\xa4kin hyvin heikosti. Kes\xc3\xa4kuussa 1847 h\xc3\xa4nelle my\xc3\xb6nnettiin heikon terveydentilansa takia virkavapaus kenraalikuvern\xc3\xb6\xc3\xb6rin apulaisen virasta ja my\xc3\xb6hemmin samana vuonna ero kaikista muista teht\xc3\xa4vist\xc3\xa4\xc3\xa4n, mukaan lukien sotapalvelus. H\xc3\xa4n kuoli my\xc3\xb6hemmin samana vuonna omistamassaan Juustilan kartanossa Viipurissa. Lis\xc3\xa4ksi Thesleff omisti Suomessa my\xc3\xb6s kaksi muuta kartanoa. Viipurissa sijainneen Ventel\xc3\xa4n kartanon h\xc3\xa4n peri is\xc3\xa4lt\xc3\xa4\xc3\xa4n. Lyhyen aikaa Thesleffin hallussa oli my\xc3\xb6s Anolan kartano Nakkilassa.\n_START_SECTION_\nMuuta\n_START_PARAGRAPH_\nThesleff tunnettiin my\xc3\xb6s taitavana taidemaalarina. H\xc3\xa4n maalasi muun muassa akvarellin Koljonvirran taistelusta vuonna 1808. Maalauksen perusteella l\xc3\xb6ydettiin my\xc3\xb6hemmin Koljonvirran sillan oikea paikka. Thesleffin pit\xc3\xa4m\xc3\xa4t sotap\xc3\xa4iv\xc3\xa4kirjat lahjoitettiin Helsingin yliopistolle vuonna 2006._NEWLINE_Alexander Amatus Thesleff on haudattu Viipuriin Lepolan hautausmaalle. H\xc3\xa4nen hautamuistomerkkins\xc3\xa4 kunnostettiin kes\xc3\xa4ll\xc3\xa4 2012 Borodinon taistelun 200-vuotisjuhlien kunniaksi.'